送劉德修
作者：葉適
朝代：宋

paragraphs: 羣航弭安流，未脫孤帆厄。
獨板亂橫潰，始負衆舟責。
蟄雷正須時，春雨宜滿澤。
勇夫攻堅退，智士倒戈獲。
去年北關路，永歎出處隔。
俄掀鳳儀雅，緩彼梟搏磔。
發覆洗塗糊，召和開褊迫。
一日期萬年，倏眒展長策。
居然西州道，千仞斂歸翮。
鬢髮何用青，肝膽元自白。
古聖豈不勞，築此英俊宅。
誰令閉榛莽，回曲用蠻貊。
天門昳蕩蕩，瑶實連蔓摘。
種玉如有方，從今空櫝索。